Γνωμοδότηση της Επιτροπής των Περιφερειών με θέμα "Υπερπεριφερειακά προγράμματα στον τομέα του αγροτουρισμού ενόψει του προγράμματος Ατζέντα 21"

(2001/C 144/20)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την απόφαση που έλαβε το Προεδρείο της στις 13 Ιουνίου 2000, σύμφωνα με το άρθρο 265, πέμπτη παράγραφος, να καταρτίσει γνωμοδότηση για τα "Υπερπεριφερειακά προγράμματα στον τομέα του αγροτουρισμού ενόψει του προγράμματος Ατζέντα 21" και να αναθέσει τις προπαρασκευαστικές εργασίες στην επιτροπή 2 (Γεωργία, ανάπτυξη της υπαίθρου, αλιεία)·

έχοντας υπόψη το πρόγραμμα Ατζέντα 21, που υιοθετήθηκε από τη Διάσκεψη των Ηνωμένων Εθνών για το Περιβάλλον και την Ανάπτυξη, στις 14 Ιουνίου 1992·

έχοντας υπόψη τη συμβολή της επιτροπής 5 "Κοινωνική πολιτική, δημόσια υγεία, προστασία των καταναλωτών, έρευνα, τουρισμός" (εισηγητής: ο κ. Lafay, Δήμαρχος Sancergues, F/EVP)·

έχοντας υπόψη το σχέδιο γνωμοδότησης που υιοθέτησε η επιτροπή 2, στις 25 Οκτωβρίου 2000 (έγγραφο CdR 254/2000 rev. 2) (εισηγητής: ο κ. Bocklet, Υπουργός Ομοσπονδιακών και Ευρωπαϊκών Υποθέσεων του κρατιδίου της Βαυαρίας, D/EVP)·

υιοθέτησε κατά την 36η σύνοδο ολομέλειας στις 13 και 14 Δεκεμβρίου 2000 (συνεδρίαση της 14ης Δεκεμβρίου) την ακόλουθη γνωμοδότηση.

Η Επιτροπή των Περιφερειών

1. τονίζει τη σημασία που έχει ο αγροτουρισμός για τις περιφέρειες,

2. εφιστά την προσοχή στο ότι ο αγροτουρισμός συμβάλει στη διασφάλιση αλλά και τη δημιουργία θέσεων απασχόλησης στις αγροτικές περιοχές, και αποτελεί ισχυρό στοιχείο κοινωνικής και πολιτισμικής ανάπτυξης,

3. επιβεβαιώνει ότι, για τις αγροτικές περιοχές, ο αγροτουρισμός αποτελεί βασικό οικονομικό παράγοντα ο οποίος πρέπει να προαχθεί και να υποστηριχθεί,

4. τονίζει ότι πρόσθετα διοικητικά εμπόδια επιβαρύνουν τους επαγγελματικούς χειρισμούς,

5. αναγνωρίζει, αφενός, ότι στην περίπτωση του αγροτουρισμού οι περιφερειακές ιδιαιτερότητες έχουν ιδιαίτερη σημασία για τον επισκέπτη/τουρίστα και, αφετέρου, ότι τα υπερπεριφερειακά προγράμματα οδηγούν σε εμπλουτισμό της τουριστικής προσφοράς,

6. συμφωνεί ότι τα πολιτικά ή εδαφικά όρια των περιφερειών πρέπει οπωσδήποτε να ξεπεραστούν για να αναπτυχθεί ο αγροτουρισμός στην Κοινότητα,

7. υποστηρίζει την υπερπεριφερειακή συνεργασία οργανώσεων και συνδέσμων στον τομέα του αγροτουρισμού,

8. υποστηρίζει την προαγωγή μιας αειφόρου τουριστικής οικονομίας, ιδίως στον τομέα του αγροτουρισμού, κατά την έννοια του προγράμματος Ατζέντα 21,

9. απευθύνει έκκληση να προαχθεί περισσότερο η αειφορία στον τουρισμό,

10. τονίζει ότι η αειφορία προστατεύει τα σημερινά θεμέλια του τουρισμού (τοπίο, πολιτισμός, ήθη και έθιμα),

11. θεωρεί ότι τα υπερπεριφερειακά προγράμματα συμβάλουν σημαντικά στην ενίσχυση του αγροτουρισμού ως οικονομικού παράγοντα,

12. παροτρύνει την επαγγελματική και πολύγλωσση εξειδίκευση των ατόμων που απασχολούνται με τον τουρισμό,

13. θεωρεί ότι είναι απαραίτητο να γίνει μια υπερπεριφερειακή αξιολόγηση της προσφοράς στον τομέα του αγροτουρισμού και να καταστεί εμφανής για τους χρήστες η ποιότητα της προσφοράς,

14. θεωρεί ότι έχει αξία η αυξημένη χρήση ηλεκτρονικών μέσων στον αγροτουρισμό,

15. θεωρεί αποτελεσματική την οικονομική ενίσχυση μιας υπερπεριφερειακής αξιολόγησης από τις περιφέρειες,

16. ενθαρρύνει τις προσπάθειες διαφόρων περιφερειών να αναπτύξουν κοινές στρατηγικές μάρκετινγκ,

17. υποστηρίζει την προαγωγή μιας στενότερης υπερπεριφερειακής δικτύωσης στην περίπτωση της προσφοράς που προορίζεται για συγκεκριμένες ομάδες-στόχους στον τομέα του αγροτουρισμού,

18. θεωρεί ότι η προσφορά διακοπών σε αγροκτήματα για λόγους υγείας εμπλουτίζει τον αγροτουρισμό, επίκεντρο του οποίου είναι η σωματική και η ψυχική ανάταση των φιλοξενούμενων,

19. θεωρεί ότι τα αγροτικά ήθη και έθιμα συμβάλουν αποτελεσματικά στην αύξηση της ελκυστικότητας του αγροτουρισμού,

20. πιστεύει ότι η συμπερίληψη της Ιστορίας και ιστορικών μνημείων προσφέρει καλές δυνατότητες για τον εμπλουτισμό του αγροτουρισμού,

21. θεωρεί σκόπιμο να καταρτιστούν ολοκληρωμένα σχέδια για τον τουρισμό από ανεξάρτητους εμπειρογνώμονες (π.χ. ανώτατες ειδικές σχολές, πανεπιστήμια, ειδικοί στους μηχανισμούς της αγοράς),

22. είναι της γνώμης ότι απαιτείται μια εντονότερη διασύνδεση του αγροτουρισμού με όλους τους οικονομικούς παράγοντες των περιφερειών με στόχο την προαγωγή της αειφορίας,

23. όσον αφορά τα προγράμματα αγροτουρισμού, απευθύνει έκκληση, παράλληλα με τις οικονομικές, να ληφθούν υπόψη και οι οικολογικές και κοινωνικές πτυχές, και να προβλεφθεί κατάλληλο δίκτυο παροχής υπηρεσιών σε άτομα και ειδικότερα υγειονομικών υπηρεσιών,

24. είναι της άποψης ότι οι περιφέρειες πρέπει να παράσχουν συμβουλές και οικονομική υποστήριξη στα υπερπεριφερειακά προγράμματα αγροτουρισμού,

25. εύχεται όπως σε όλα τα θέματα η εδαφική πτυχή τυγχάνει ιδιαίτερης συνεκτίμησης,

26. επιθυμεί εντατική ανταλλαγή απόψεων για τα τρέχοντα υπερπεριφερειακά προγράμματα,

27. υποστηρίζει ότι η διάθεση στην αγορά ενός "τουριστικού προϊόντος" έχει κατ' ανάγκη υπερπεριφερειακό χαρακτήρα, ιδιαιτέρως στην περίπτωση που η προσφορά απευθύνεται σε συγκεκριμένες ομάδες-στόχους στον τομέα του αγροτουρισμού.

Βρυξέλλες, 14 Δεκεμβρίου 2000.

Ο Πρόεδρος

της Επιτροπής των Περιφερειών

Jos Chabert